Nå inntar AI-bildene boligannonsene
Her er det noe muffens med både interiør og omgivelser. Ikke alle bildene på Finn.no er like enkle å skjønne seg på.  Vi fikk nylig tips om bildene du ser i denne saken - der en utbygger skal illustrere et boligprosjekt som er underveis. Finn-annonsen etablerer en interesseliste for prosjektet, og er ikke en ren salgsannonse. Men bildene viser et hus som ser litt uvanlig ut. Det har biler utenfor som smelter ned i bakken. På kjøkkenet henger det en kran i løse luften. Hverken balkonger eller gjerder stemmer helt med geometri slik vi kjenner det fra virkeligheten.  I tillegg er huset avbildet i helt ulike omgivelser. I ett av bildene har utsikt ned fra et fjell eller en høyde. I et annet ligger det midt i skogen, med trær rundt. Bildene har geometri som ikke fungerer, skeive paneler oppetter veggene. Og svært merkelige interiørpåfunn - så som en kjøkkenkran som henger i løse luften. Ingen av bilene på bildene er modeller som eksisterer. Her skriker det meste AI. I bunnen av annonsen står det at «alle illustrasjoner, skisser, «møblerte» plantegninger mm. er ment å danne et inntrykk av den ferdige boligen, og kan inneholde materiell og vise detaljer som ikke medfølger i handelen.» Men hvor går grensen mellom illustrerende bilder og noe som er direkte misvisende? PS: Annonsen er i etterkant blitt tatt ned fra Finn.no. –  Generelt er det slik at den visuelle presentasjonen av boligen må gi et nøytralt og realistisk bilde av boligen og omgivelsene. Det er helt uavhengig av hvilken teknologi som er brukt, og om boligen er ny eller brukt, forklarer Nora Wennberg Gløersen, juridisk seniorrådgiver i Forbrukerrådet. Hun viser til at denne typen illustrasjoner fort kan bryte med regelverket: – Markedsføringen vil lett være villedende, og dermed ulovlig, hvis man forsøker å pynte på sannheten. Det kan dreie seg om alt fra størrelsen på vinduer og materialvalg, til å fjerne omkringliggende bebyggelse eller trær for å gi inntrykk av bedre utsikt.  Selv om selger sier at annonsen bare er illustrert holder ikke nødvendigvis det. – Dette gjelder selv om bildene er markert som illustrasjon, og man skriver at avvik kan forekomme, sier Gløersen på e-post til Tek.no.  Vi har vært i kontakt med F4 Invest og daglig leder Fredrik Solberg, som står bak Finn-annonsen som nå er tatt ned. Han ønsker ikke å kommentere saken. Det gjør derimot Selvaag Bolig, som er en av Norges største boligbyggere med mange annonser. De vet hva nybygg betyr av utfordringer. Konserndirektør for kommunikasjon, Kristoffer Gregersen, sier de bruker mye penger på illustrasjoner til annonser. – Vi følger med og tar i bruk ting når de dukker opp. AI er nok av de første tingene som vil tas i bruk og gjøre det billigere, forklarer han. – Visualisering er utrolig viktig for alle som driver med boligutvikling, for du skal selge et produkt som ikke finnes. Så vi legger mye ressurser i å få frem gode 3D-bilder. Det vil vi fortsette å gjøre, sier Gregersen. Konkret hvor mange penger det dreier seg om per prospekt vil han ikke si, men  han lar det skinne gjennom at det kan være flere titalls tusen kroner.  – Det er varierende kvalitet på sånne 3D-illustrasjoner, men det finnes også byråer som har spesialisert seg på å lage slike bilder. Selv om man kan mistenke at F4 Invest ikke har brukt fullt så mye på sine illustrasjoner som Selvaag Bolig har, er ikke annonsen tydelig i strid med Finn.nos regelverk, får vi vite. – Hvis annonsen inneholder bilder med digital styling, må bildene inneholde forklarende tekst om at de er digitalt redigert og hensikten med redigeringen. I dette tilfellet er dette nevnt i bildetekst, får vi til svar fra pressekontakt Linda Glomlien i Finn.no. Hun viser ellers til Forbrukertilsynets veileder om salg av bolig. For ordens skyld: Finn.no er eid av Schibsted. Schibsted eier VG som igjen eier Tek.no.
Tek.no har fått tips om en merkelig boligannonse på Finn.no, der bildene viser uvanlig geometri, modellbiler halvveis i bakken, og uvirkelige omgivelser.  Bildene kom fra utbygger F4 Invest for å illustrere et pågående boligprosjekt. Annonseformålet var å etablere en interesse-liste, ikke nødvendigvis salg.  Upresise annonsebilder kan være misvisende og ulovlige. Nora Wennberg Gløersen, seniorrådgiver hos Forbrukerrådet, hevder visuell fremstilling av en bolig må være nøytral og realistisk, om den er ny eller brukt, uavhengig av teknologi som er brukt.  Selvaag Bolig, et av Norges største byggefirmaer, erkjenner de mange utfordringene som følger med nybygg, og legger derfor stor vekt på nøyaktige 3D-illustrasjoner i deres annonser. Finn.no oppgir at annonsen ikke krenket deres regelverk. Annonsen er siden slettet fra Finn.no.